## Martínez Mus anuncia que la nova estació de València Sud de Metrovalencia s’obrirà al públic el pròxim mes de gener

*** El vicepresident tercer i conseller d’Infraestructures ha comprovat l’evolució de l’última fase dels treballs del nou edifici situat al costat de la zona d’aparcament que tindrà més de 500 places
* La instal·lació per la qual passen les línies 1, 2 i 7 del metro inclou ascensors i s’ha construït en altura per a fer front a fenòmens meteorològics extrems**

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha anunciat que “la nova estació de València Sud s’obrirà al públic el pròxim mes de gener, després de completar l’última fase d’obres i disposar dels ascensors operatius, ja que un dels principals objectius d’esta actuació ha sigut dotar de plena accessibilitat estes instal·lacions”.

Una vegada en servici esta estació, les 147 estacions, baixadors i estacions de metro i tramvia de Metrovalencia seran aptes per a l’accés de persones de mobilitat reduïda (PMR).

Martínez Mus ha explicat que, “com a part del procés de reconstrucció del complex de València Sud, i sent l’única estació de tota la xarxa que no era plenament accessible, es va decidir fer un esforç per a construir unes noves instal·lacions resilients davant de fenòmens meteorològics i aptes per a totes les persones, gràcies als tres ascensors instal·lats”.

En este sentit, el conseller ha recordat que ha sigut “necessari adaptar València Sud a la normativa vigent en matèria d’accessibilitat i complir també amb les exigències de l’Agència Valenciana de Seguretat Ferroviària per a la seua posada en servici”.

Gràcies a esta actuació, València Sud es convertix en el principal eix intermodal de la xarxa amb accés directe a la zona d’aparcament dissuasiu gratuït de 506 places, 14 destinades a PMR, connexió ciclopedestre i un ràpid accés a les línies 1, 2 i 7 de Metrovalencia.

**Característiques del projecte**

Amb estes noves instal·lacions els trens pararan aproximadament 150 metres més avant que ho fan ara, pràcticament en el centre de l’aparcament. D’esta manera els viatgers descendiran i es desplaçaran pel nou accés inferior amb més comoditat i voran reduïda la distància fins al pàrquing.

El pas inferior actual estarà destinat com a accés per al personal intern d’FGV i com a eixida d’emergència, davant d’una hipotètica necessitat d’evacuació forçosa d’andanes.

Tots els treballs es desenrotllen dins del contracte d’emergència destinat per Ferrocarrils de la Generallitat Valenciana (FGV) a la recuperació de les vies i infraestructures de València Sud, dotat amb més de 28 milions d’euros de pressupost. El pla general de reconstrucció de Metrovalencia després de les riuades inclou una inversió de 140 milions d’euros i va permetre recuperar el servici el juny passat. Ara s’ultimen diferents treballs com els que tenen lloc a València Sud.

En conjunt, en estes instal·lacions FGV ha completat la rehabilitació de 8 vies destinades a la circulació de trens que presten el servici i altres 20 de caràcter auxiliar per a manteniment i accés als tallers. En total es renoven 10.000 metres de vies.

**Reconstrucció de les instal·lacions de València Sud**

De manera paral·lela, FGV destina més de 34 milions d’euros a la reconstrucció i equipament del conjunt d’instal·lacions que integren el complex de València Sud i que inclou les oficines centrals, lloc de comandament, tallers i la resta dels edificis auxiliars, com l’oficina d’accés i seguretat, arxiu històric, seus sindicals, servici mèdic o instal·lacions fixes i manteniment.

Dins del procés de reconstrucció del conjunt d’instal·lacions de València Sud s’ha inclòs la instal·lació d’un nou lloc de comandament que substituïsca l’arrasat per l’aigua. El nou centre de control està instal·lat en la primera planta de l’edifici principal i tindrà, una vegada en servici, un equip alternatiu que és el que actualment està en funcionament en els tallers de Machado.

Fecha: 23/12/2025